Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 219/04)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»Marmelada Branca de Odivelas«

EU-nr.: PGI-PT-02609 – 19.5.2020

BOB ( ) BGB (X)

1. Betegnelse

»Marmelada Branca de Odivelas«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Marmelada Branca de Odivelas« er en frugtkonserves, der fremstilles ved at koge frugtkødet fra kvæde udelukkende med hvidt sukker, vand og citronsaft.

Frugtkødet fra kvæde er gul til lysegul i farven og kan have grønlige nuancer. Der anvendes hvidt sukker til fremstilling af denne kvædeost, der er næsten hvid i farven. Der anvendes citronsaft til at forhindre fermentering af frugtkødet, når frugten er skrællet.

Der skal anvendes mindst 350 g kvæder i form af pulp eller puré til fremstilling af 1 000 g færdigt produkt.

Til fremstilling af sukkersirup opvarmes den rette mængde vand og sukker, idet det gennemsnitlige forhold er 1 kg sukker til 250 ml vand.

»Marmelada Branca de Odivelas« har følgende fysiske og organoleptiske kendetegn:

Farve: ensartet, næsten hvid

Glans: ensartet og intens

Konsistens: fast nok til at kunne skæres med en kniv

Duft: kvæde

Smag: sød

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle etaper i produktionen af »Marmelada Branca de Odivelas« skal finde sted i det afgrænsede område, Odivelas kommune i Lissabondistriktet:

Levering af råvarerne og oplagring; udvælgelse, vask, skrælning, kogning og fremstilling af frugtpulp; vejning af ingredienserne og forberedelserne til tilberedning af sukkersiruppen, blanding og tilberedning af sukkersiruppen og kvædepuréen; påfyldning af beholderne, stabilisering af produktet (hvile), opskæring i den ønskede form og tørring.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Uanset i hvilken form produktet frembydes til salg, skal etiketten være forsynet med ordene »Marmelada Branca de Odivelas« — IGP [»Marmelada Branca de Odivelas« — PGI] og produktets logo, som er vist nedenfor.

4. Kort angivelse af det geografiske områdes afgrænsning

Kommunen Odivelas i Lissabondistriktet.

5. Tilknytning til det geografiske område

Egenskaberne ved »Marmelada Branca de Odivelas« skyldes udelukkende dets omdømme og menneskelige faktorer i det afgrænsede geografiske område og er årsagen til produktets omdømme.

»Marmelada Branca de Odivelas« er en sekulær arv efter Cistercienser-nonnerne i St. Denis-klosteret i Odivelas. Produktet er blandt den brede vifte af søde sager af høj kvalitet fra klostrene, der er blevet fremstillet i Odivelas i mange generationer.

»Marmelada Branca de Odivelas«, der fremstilles i Odivelas kommune, har særlige egenskaber, der kan tilskrives de traditionelle metoder, der blev anvendt i klosteret, og som konsekvent og loyalt er blevet fulgt og givet videre gennem generationer i Odivelas.

Denne frugtkonserves’ særlige egenskaber er resultatet af: den mangeårige ekspertise hos producenterne i Odivelas, som følger en historisk tradition, der er givet videre fra en generation til den næste og dermed er etableret over tid; de forskellige former for markedsføring, som altid nævner Odivelas; eksistensen af potter og skæreanordninger, der er over hundrede år gamle, og som stadig fungerer som modeller for nogle af de former, der anvendes i dag; det faktum, at produktet altid er blevet fremstillet i Odivelas, samt de historiske faktorer, der forbinder produktet med Odivelas, og dermed bekræfter produktets omdømme.

De særlige egenskaber ved »Marmelada Branca de Odivelas« er resultatet af lokal ekspertise, der anvendes i den traditionelle produktionsproces: lige fra en streng udvælgelse af frugten til præcis bestemmelse af, hvornår sukkeret har nået stadiet »hård kugle«, dvs. hvor en lille mængde, der dryppes ned i vand, former si til en kugle, som de lokale producenter vurderer ud fra erfaring, hvilket viser, hvor vigtig den menneskelige faktor er.

Det faktum, at denne kvædeost er næsten hvid, mens andre ikke er, har gjort den berømt, og der findes beskrivelser og henvisninger til den i bøger og manuskripter, der går langt tilbage, navnlig O Livro de Receitas da Ultima Freira de Odivelas [bog med opskrifter fra klostrets sidste nonne]. Historikere er enige om, at opskriften er transskriberet korrekt, og dette dokument bekræfter således produktets ægthed, idet en vigtig detalje er, at der er tale om opskriften på Marmelada Branca [hvid kvædeost].

Produktets nuværende omdømme dokumenteres bl.a. af den omstændighed, at den var repræsenteret i finalen på konkurrencen 7 Maravilhas Doces de Portugal i 2019, de priser, produktet har vundet, navnlig i de nationale frugtkonkurrencer for Traditional Portuguese Fruit Sweets, og omtale i medierne.

Som eksempel offentliggjorde avisen SOL den 5. juni 2015 en artikel om Confraria da Marmelada Branca de Odivelas [Marmelada Branca de Odivelas Society], som fremhævede produktets ægthed og unikke karakter.

I Doces Conventuais e Licores da Tradição Portuguesa (1981) taler Maria de Lourdes Modesto således om »Marmelada Branca de Odivelas«: »Den bedste kvædeost af alle er den, der stadig fremstilles i Odivelas. Kun kvædeost, der er næsten kridhvid, fortjener denne hæderkronede betegnelse — en rigtig lækkerbisken«.

Henvisning til offentliggørelsen af varespecifikationen

https://www.dgadr.gov.pt/images/docs/val/dop_igp_etg/Valor/CE_marmelada_branca_odivelas.pdf

(1) EUT L 343 af 14.12.2012, s. 1.